ITEL บวก 3% ลุ้นรายได้ปีนี้ แตะ 2.80 พันลบ. หลังเพิ่มฐานลูกค้า-ประมูลงานใหม่ต่อเนื่อง
ITEL วิ่ง 3% โบรกฯชูเป้า 5.75 บ. คาดรายได้ปีนี้ แตะ 2.80 พันลบ. จากการขยายฐานลูกค้าและประมูลงานใหม่ต่อเนื่อง และคาดครึ่งปีหลังการรับรู้รายได้จะเร่งตัวขึ้นจากแบ็คล็อก
27 ต.ค. 2564

ผู้สื่อข่าวรายงานว่าวันนี้ (27 ต.ค.2564) ราคาหุ้นบริษัท อินเตอร์ลิ้งค์ เทเลคอม จำกัด (มหาชน) หรือ ITEL ณ เวลา 12:27 น. อยู่ที่ระดับ 5.15 บาท เพิ่มขึ้น 0.15 บาท หรือ 3.00% โดยทำจุดสูงสุดที่ 5.15 บาท และทำจุดต่ำสุดที่ 5.00 บาท ด้วยมูลค่าการซื้อขาย 135.69 ล้านบาท

บริษัทหลักทรัพย์ คิงส์ฟอร์ด จำกัด ระบุในบทิวเคราะห์ (12 ต.ค. 2564) ว่า แนวโน้มปี 2564 บริษัทตั้งเป้ารายได้ขยายตัวขึ้นจากปีก่อน 20% แตะ 2.80 พันล้านบาท จากการขยายฐานลูกค้าและประมูลงานใหม่ แม้ครึ่งปีแรก 2564 รับรู้รายได้เข้ามา 1 พันล้านบาท แต่ในครึ่งปีหลัง 2564 คาดการรับรู้รายได้จะเร่งตัวขึ้นจาก Backlog ที่มีในมือ 3.20 พันล้านบาท ซึ่งจะทยอยรับรู้รายได้ในช่วงครึ่งปีหลังราว 900 ล้านบาท
ขณะที่บริษัทมีงานที่อยู่ระหว่างรอเซ็นสัญญา รอเข้าประมูล และรอผลการประมูลรวมกว่า 2.50 พันล้านบาท คาดว่าจะรับรู้เป็นรายได้เข้ามาในปีนี้ราว 30% นอกจากนี้ยังมีแผนนําศูนย์ อินเตอร์ลิ้งค์ ดาต้า เซ็นเตอร์ ขายเข้ากอง REIT มูลค่าขั้นต่ำอยู่ที่ราว 700 ล้านบาท โดยปัจจุบันอยู่ระหว่างการดำเนินการและเตรียมยื่น Filing คาดว่าจะดำเนินการแล้วเสร็จได้ภายในครึ่งปีหลังนี้ และจะเดินการขายได้ในไตรมาส 4/2564 – ไตรมาส 1/2565 แนะนำ “เก็งกำไร” ราคาเป้าหมาย 5.75 บาท